**DÔVODOVÁ SPRÁVA**

1. **Všeobecná časť**

Návrh zákona, ktorým sa mení zákon č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „návrh zákona“) predkladajú na rokovanie Národnej rady Slovenskej republiky Milan Krajniak, Boris Kollár, Adriana Pčolinská, Peter Pčolinský, Peter Štarchoň.

 Národná banka Slovenska zverejnila údaje o zisku bankového sektora od začiatku roka. Ku koncu októbra 2018 zaznamenali banky zisk 573  miliónov eur, čo je o 25,5 miliónov viac ako pred rokom. Najviac zarobili na poplatkoch a províziách. Aj napriek tomu poplatky v bankách v Slovenskej republike v posledných mesiacoch  neúmerne vzrástli. To má za následok nepriaznivý dopad na obyvateľstvo Slovenskej republiky.

Cieľom návrhu zákona je upraviť podmienky poskytovania základného bankového produktu pre spotrebiteľa, ktorý je definovaný v zákone č. 483/2001 Z. z. tak, aby zohľadnili čo najväčšiu skupinu obyvateľstva, čím by sa zmiernili ich dopady.

Základný bankový produkt  je podľa zákona č. 483/2001 Z. z. o bankách a o zmene a doplnení niektorých zákonov v znení neskorších predpisov balík služieb, ktorý musí povinne každá banka zaradiť do balíkového portfólia svojich produktov. Služby a produkty zahrnuté v základnom balíku sú presne určené vyhláškou Ministerstva financií Slovenskej republiky a to:

* založenie a vedenie [účtu](https://www.financnykompas.sk/ucet),
* mesačný výpis z účtu,
* platobná karta a jej obnova po skončení platnosti,
* zriadenie, vedenie a zrušenie služby Internet banking,
* neobmedzený počet vkladov a výberov hotovosti v mene eur v pobočke banky,
* neobmedzený počet výberov hotovosti z bankomatu vlastnej banky,
* neobmedzený počet prijatých platieb,
* neobmedzený počet príkazov na úhradu zadaných na obchodnom mieste alebo elektronicky v mene eur,
* neobmedzený počet realizácií trvalých príkazov na úhradu a inkás zadaných na obchodnom mieste alebo elektronicky v mene eur,
* neobmedzený počet bezhotovostných platieb kartou za tovar a služby.

Mesačný poplatok za základný balík služieb určuje Ministerstvo financií Slovenskej republiky, ktorý je 0 eur. Podmienkou zriadenia a vedenia základného bankového produktu je, že klient nevlastní v žiadnej banke a ani v žiadnej pobočke zahraničnej banky osobný účet, jeho mesačný príjem ku dňu podania žiadosti nepresahuje 400 eur a súčet kreditných transakcií pripísaných na účet za kalendárny rok nepresiahne 5 600 eur.

Predložený návrh zákona upravuje uvedené podmienky s tým, že klient nesmie mať zriadený základný balík v inej banke alebo v pobočke zahraničnej banky, jeho mesačný príjem ku dňu podania žiadosti nepresahuje 1 250 eur a súčet kreditných transakcií pripísaných na účet za kalendárny rok nepresiahne 20 000 eur.

Prijatie navrhovaného znenia zákona nebude mať vplyv na rozpočet verejnej správy, životné prostredie a informatizáciu spoločnosti. Návrh zákona má pozitívne vplyvy na podnikateľské prostredie. Očakávajú sa aj pozitívne sociálne vplyvy.

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

1. **Osobitná časť**

**Čl. I**

K bodu 1

Podmienka pre poskytnutie základného bankového produktu sa upravuje z mesačného príjmu, ktorý nie je vyšší ako 1 250 eur. Zákonné podmienky pre poskytnutie základného bankového produktu nie sú viazané len na zamestnancov, ale sa uplatnia na všetkých, ktorých čistý príjem nepresahuje 1 250 mesačne.

K bodu 2

Stanovuje sa horná hranica ročného príjmu spotrebiteľa na 20 000 eur. Po prekročení tejto hranice môže banka zrušiť poskytnutie základného bankového produktu pre spotrebiteľa.

**Čl. II**

Účinnosť zákona sa navrhuje od 1. mája 2019.